|  |
| --- |
| Til Undervisningsministeriet  AGRGRUND@uvm.dk  Rikke.Norregaard@uvm.dk. |

# DH høringssvar: Forslag til lov om ændring af lov om folkeskolen (mulighederne for andet udtræk af prøvefag mv.)

Danske Handicaporganisationer (DH) har følgende bemærkninger:

DH vil gerne kvittere for, at der med dette lovforslag gives mulighed for, at elever med omfattende fysisk handicap, kan gå til eksamen i et andet fag i den naturvidenskabelige pulje, såfremt idræt udtrækkes som prøvefag. Det er en mulighed, som DH har efterspurgt og vi er glade for, at der er blevet lyttet til vores ønske.

Der er således fundet en rigtig god løsning for den lille gruppe elever, der er med til at sikre, at de ikke stilles ringere end andre elever i forhold til at opnå retskrav på optagelse på en ungdomsuddannelse.

**Specifikke bemærkninger**

**Tydeliggørelse af målgruppen**

For DH er det vigtigt, at så mange elever som overhovedet muligt, bliver inkluderet i idrætsundervisningen. Vi vil derfor understrege, at fritagelse fra (dele af) idrætsundervisningen og muligheden for at trække et andet fag ved eksamen alene skal finde anvendelse for en lille gruppe elever med omfattende fysiske handicap eller alvorlig kronisk sygdom, der selv ikke med kompenserende hjælpemidler eller støtte kan inkluderes meningsfuldt i idrætsundervisningen[[1]](#footnote-1).

DH finder, at de fire opstillede kriterier, der skal være opfyldt for at en elev kan få et andet prøveudtræk, er meget fornuftige. DH mener, at målgruppen med fordel kan tydeliggøres yderligere i lovforslagets bemærkninger (det bliver først tydeligt på side 7). Dette skal sikre, at loven ikke bliver en kattelem for at undlade at inkludere elever med handicap i idrætsundervisningen.

Vores bekymring bunder i, at vi kender til, at mange skoler har vanskeligt ved at inkludere elever med handicap i idrætsundervisningen. Det kan fx være elever med fysiske handicap, synshandicap og udviklingsforstyrrelser. Her vil det i nogle tilfælde være nødvendigt med nye kompetencer og flere ressourcer for at skabe inkluderende undervisningsmiljøer i idræt. I sådanne tilfælde kan det være lettere at fritage eleven fra idrætsundervisningen, men det skal ikke være løsningen.

**Behov for skriftlig redegørelse som supplement til lægeerklæringen**

I bemærkningerne til loven fremgår det, at ordningen vil blive administreret, således at skolelederens afgørelse om andet prøveudtræk vil skulle træffes efter samråd med eleven og elevens forældre og på baggrund af en lægeerklæring. DH mener, at der skal stilles krav om, at lægeerklæringen suppleres med en skriftlig redegørelse fra skolen for, hvorledes skolen har forsøgt at inkludere eleven i idrætsundervisningen, jf. det fjerde opstillede kriterium: *”Skolen har forgæves foretaget relevante bestræbelser på den nødvendige pædagogiske og didaktiske tilpasning af undervisningen, tilbudt særlig støtte, praktisk medhjælp og specialpædagogisk bistand, samt tilbudt sygeundervisning og supplerende undervisning til eleven efter reglerne herom.”*

**Monitorering og evaluering**

Det fremgår af lovforslagets bemærkninger, at det forventes, at anvendelsen af ordningen vil blive monitoreret særligt tæt i de første år, og at der vil blive gennemført en evaluering af ordningen, når der er gået tre år. Dette bifalder DH og vil og vores medlemsorganisationer vil meget gerne inddrages i evalueringen af ordningen og biddrage med vores viden.

For at sikre så godt et vidensgrundlag som muligt anbefaler DH, at monitoreringen af ordningen kommer til at indeholde skolernes skriftlige redegørelser (jf. ovennævnte afsnit) som dokumentation for, hvorledes skolerne har forsøgt at inkludere eleven med handicap i idrætsundervisningen.

Med venlig hilsen

Thorkild Olesen

*formand*

1. Vi henviser til DH’s tidligere høringssvar over revideret bekendtgørelse over folkeskolens prøver for en uddybning af vores synspunkter: <https://handicap.dk/arbejder-vi-for/vidensbank/hoeringssvar-over-revideret-bekendtgoerelse-om-folkeskolens-proever> [↑](#footnote-ref-1)